**Dávid Krisztina sportlövő megszerezte a Magyar Paralimpiai Csapat második kvótáját a 2020-as tokiói paralimpiai játékokra**

Jelenleg is zajlik az Egyesült Arab Emírségekben, Al Ain városában a 2019 World Shooting Para Sport világkupa verseny, ahol a női P2 – 10 m légpisztolyos versenyszámban Dávid Krisztina a döntőben 191.6 körrel a 4. helyen végzett, és ez elég volt a biztos kvótaszerzéshez.  A para sportlövészetben 2018-ban elindult a kvótaszerzés, hagyományosan az első sportágak között zárul majd a paralimpiai létszám.

A 2016-os riói paralimpiai játékokra ugyanebben a sorrendben Krisztina volt a második, aki a magyar csapatnak megszerezte a kvótát, az első kvótát akkor is, most is, a kerékpárosok érdemelték ki. Dávid Krisztina 2018. decemberében Európa-bajnok lett ebben a versenyszámban, és bár az éremszerzés most nem sikerült, a magyar sportlövő már biztosan részt vehet a tokiói paralimpiai játékokon. Sportlövőinknek lesz még lehetősége a kvótaszerzése, Gurisatti Gyula, a válogatott férfi sportolója 2019-ben még több nemzetközi versenyen is növelheti a világranglista pontjait, a kiemelt, októberben Sydneyben megrendezendő világbajnokság előtt.

A parasportban a kerékpárosok első körös kvótaszerzése 2018. január 1. és december 31. között zajlott. Az Union Cycliste Internationale (UCI) 2018. év végén összesítette az éves elért pontok alapján a világranglistáját és hirdette ki az ország kvótákat. Európából 23 férfi és 14 női kvótát osztottak ki, a férfi kvóták között kapott helyet a magyar ország kvóta is. A kerékpárosoknak lesz még lehetőségük további kvótákat kiérdemelni, hiszen a pontszámítás az idei évben újraindul, összesen 150 férfi és 80 női kvóta szerezhető meg a tokiói paralimpiára és 2020. május 1-el zárul a kvalifikáció.  A magyar résztvevő személyéről a tokiói paralimpián a szakma dönt a későbbiekben, a válogatott tagjai közül Wermeser Zsombor végtagsérült, Bók László, Nagy Máté Sándor, Barkóczi Péter kerekesszékes, és Ocelka Róbert látássérült sportolónak van esélye, aki Nagy Gergely guide-al együtt versenyezik. Ahhoz, hogy Magyarország további kerékpáros országkvótákat érdemeljen ki, az idei világkupákon és világbajnokságon és az összesített világranglistán a legjobb 15-ben kell végezniük.

**Szabó László, a Magyar Paralimpiai Bizottság elnöke üdvözölte a Magyar Paralimpiai Csapat első tagjait.** „ *Minden egyes kvótára büszkék vagyunk, hiszen egyre erősödik a nemzetközi mezőny. A riói paralimpia óta már érezhetően nagyobb a versengés, az ázsiai országokból mind többen érkeznek, sokkal szélesebb versenyzői mezőny küzd ugyanazokért a kvótaszámokért. Bizakodó vagyok, hogy a magyar sportolóknak sikerül minden lehetséges kvótát megszerezniük, és a 2016-os létszámot, a 43 egyéni sportolói kvóta rekordunkat sikerül túlszárnyalni 2020-ban. Látjuk, hogy minden sportágban mennyit dolgoznak szinte megállás nélkül a sportolóink, hogy újra és újra a legjobbak közé kerüljenek. Bízom a fiatal sportolókban is, akik már a riói sikerek példáján tűzték ki maguk elé célként a részvételt a paralimpiai játékokon. A Magyar Paralimpiai Bizottság mindent megtesz azért, hogy szakmailag segítse a sportolókat, sportszakembereket, legnagyobb célunk, hogy csapatsportokban is újra kijusson hazánk a világ második legnagyobb sporteseményére*.”